## Agricultura concedix 2,5 milions d'euros en ajudes per a inversions en bioseguretat en vivers per a 45 productors de materials vegetals

*** Se subvenciona la inversió en instal·lacions de protecció enfront d'insectes vectors, amb la finalitat de controlar les plagues dels vegetals
* La convocatòria és finançada pel Mecanisme de recuperació i resiliència (MRR) de la Unió Europea**

La Conselleria d'Agricultura, Ramaderia i Pesca ha concedit ajudes per a productors de materials vegetals que duguen a terme mesures de protecció contra les plagues dels vegetals o les inversions en equips de tractament mitjançant termoteràpia en vivers de vinya, per un import total de 2.550.987,94 euros.

“Es tracta d'ajudes a operadors professionals que realitzen inversions en instal·lacions de protecció enfront de plagues de quarantena que són transmeses per insectes vectors, com la *Xylella fastidiosa*, el *Bursaphelenchus xilophilus*, HLB o *greening* dels cítrics, o la flavescència daurada de la vinya”, ha explicat el conseller José Luis Aguirre.

Cal recordar que la inversió en bioseguretat contribuïx a enfortir tot el sector agroalimentari en el seu conjunt, ja que augmenta la confiança dels socis comercials, permet més producció i millorar la qualitat sanitària de les produccions, al mateix temps que disminuïx el risc d'entrada de malalties en les explotacions i en reduïx la capacitat de difusió.

Se subvenciona, entre d'altres, la inversió en sistemes de doble porta, la instal·lació de xarxes d'emmallat, l'aïllament hermètic en les unions amb les finestres o qualsevol altra innovació que estiga encaminada a l'aïllament del material vegetal enfront d'insectes vectors, com les vores exteriors perimetrals cobertes amb material impermeable.

Entre els requisits per a poder percebre estes ajudes es troben: ser productor de material vegetal de reproducció de llocs de producció com ara camps de planta mare de fruiteres i vinya de diferents categories, vivers de plançons de fruiters i vinya, camps de material de reproducció d'espècies aromàtiques i ornamentals, de plantes mare per a la producció de material forestal de reproducció, vivers forestals, camps de producció de llavors d'espècies hortícoles o de material de multiplicació d'hortalisses.

Estes subvencions, que s'emmarquen en el Pla de recuperació, transformació i resiliència, finançat per la Unió Europea-NextGenerationEU a través del Mecanisme de recuperació i resiliència, estaran destinades finalment a un total de 45 productors de materials vegetals que complixen els requisits exigits, tal com apareix indicat en la resolució, publicada en el DOGV: <https://dogv.gva.es/datos/2023/12/22/pdf/2023_12673.pdf>.

Fecha: 23/12/2023